
Text rozhodnutia
Súd: Krajský súd Košice Spisová značka: 7Sp/48/2014 Identifikačné číslo súdneho spisu: 7014201154 Dátum vydania rozhodnutia: 14. 08. 2015 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2015:7014201154.3 ROZSUDOK V MENE SLOVENSKEJ REPUBLIKY Krajský súd v Košiciach, sudca JUDr. Pavol Naď v právnej veci navrhovateľa: V.. V. Z., nar. X.X.XXXX, trvale bytom I. Č.. XXXX/XX, E. proti odporcovi Okresný úrad Rožňava, Katastrálny odbor, Jarná č. 2, Rožňava, za účasti účastníkov konania: 1./ W. Z., bytom F. XXXX/X, XXX XX T. - K., Č. L., 2./ V. Q., bytom Ď. XX, 3./ E. Š., naposledy bytom M.. U. W. L., Š. XX, L., zastúpená opatrovníkom V.. B. X., zamestnancom Okresného súdu Košice - okolie, 4./ V. Z., bytom B. XXX, Z., 5./ Š. Z., bytom W.. L.. Š.I. XXXX/XX, Y., 6./ W. H., Z. X. XXX, o preskúmanie rozhodnutia odporcu č. OU-RV-KO2-2014/V 240-Ge z 15.08.2014, takto r o z h o d o l : Podľa § 250q ods. 2 O. s. p. z dôvodov uvedených v ustanoveniach § 250j ods. 2 písm. d), e) O. s.p., s použitím § 250l ods. 2 O. s. p. z r u š u j e rozhodnutie odporcu č. OU-RV-KO2-2014/V 240-Ge z 15.08.2014 a vec v r a c i a odporcovi na ďalšie konanie. Účastníkom nepriznáva náhradu trov konania. o d ô v o d n e n i e : I. Odporca - Okresný úrad Rožňava, Katastrálny odbor rozhodnutím č. OU-RV-KO2-2014/V 240-Ge z 15.08.2014 ako správny orgán príslušný na rozhodovanie o povolaní vkladu do katastra nehnuteľností podľa § 18 ods. 2 písm. a), § 22 ods. 2 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov (ďalej len „katastrálny zákon“) rozhodol podľa § 31 ods. 3 uvedeného zákona o návrhu na vklad vlastníckeho práva podanom 10.02.2014, prílohou ktorého bola kúpna zmluva uzatvorená medzi účastníkmi konania, tak že návrh na vklad sa zamieta. V odôvodnení preskúmavaného rozhodnutia z 15.08.2014 odporca uviedol: „Navrhovateľ navrhol Okresnému úradu Rožňava, Katastrálnemu odboru povoliť vklad vlastníckeho práva k predmetu kúpnej zmluvy. Okresný úrad Rožňava, Katastrálny odbor zistil nasledovné skutočnosti, ktoré boli podkladom na toto rozhodnutie. Dňa 7.2.2014 uzavreli V.. V. Z. ako predávajúci ako splnomocnenec predávajúcich W. Z., V. Q., E. Š., V. Z. F. Š. Z. F. W. H. kúpnu zmluvu. Splnomocnenec V.. V. Z. uzavrel kúpnu zmluvu za splnomocniteľov bez udelenia plnomocenstva splnomocniteľmi. Dňa 11.3.2014 správny orgán vydal rozhodnutie o prerušení konania, v ktorom vytkol vady návrhu na vklad a kúpnej zmluvy. Dňa 7.4.2014 doručili účastníci konania dodatok ku kúpnej zmluve a prílohy návrhu na vklad a to list vlastníctva č. XX, plnomocenstvá udelené predávajúci V.. V. Z., znalecký posudok č. 179/90 a geometrický plán vyhotovený dňa 24.3.1989. Z plnomocenstiev udelených splnomocniteľmi prijal splnomocnenec V.. V. Z. iba splnomocnenie udelené splnomocniteľom W. Z.. Správny orgán z uvedeného dôvodu považuje v zmysle znenia ustanovení § 43a ods. 1 a § 43c ods. 1 zákona č. 40/1964 Zb. v znení neskorších predpisov uvedené plnomocenstvá okrem plnomocenstva udeleného W. Z. za návrhy na prijatie plnomocenstva, ktoré neboli V.. V. Z. prijaté. Správny orgán opätovne vydal dňa 19.05.2014 rozhodnutie o prerušení konania, v ktorom vytkol vady návrhu na vklad a kúpnej zmluvy. Dňa 20.6.2014 doručili účastníci konania plnomocenstvá udelené predávajúcimi ako splnomocniteľmi splnomocnencovi V.. V. Z. a fotokópiu súčasného fyzického stavu nehnuteľnosti RD č. X, XXX XX X., okres L.. Plnomocenstvá udelili predávajúci ako splnomocnitelia splnomocnencovi až po uzavretí kúpnej zmluvy a dodatku ku kúpnej zmluve splnomocnencom. Z dôvodu, že splnomocnenec konal pri uzavieraní kúpnej zmluvy a dodatku ku kúpnej zmluve za splnomocniteľov na základe plnomocenstiev udelených až po uzavretí kúpnej zmluvy a dodatku ku kúpnej zmluve je z uvedeného konania v zmysle znenia ustanovenia § 33 ods. 2 prvej vety zákona č. 40/1964 Zb. v znení neskorších predpisov zaviazaný sám splnomocnenec, pretože splnomocnitelia dodatočne neschválili bez zbytočného odkladu právny úkon urobený splnomocnencom bez udeleného plnomocenstva. Keďže splnomocnenec konal za splnomocniteľov pri uzavieraní kúpnej zmluvy a dodatku ku kúpnej zmluve bez udeleného plnomocenstva, je z uvedeného konania zaviazaný sám splnomocnenec. Z dôvodov, že predmetom zmluvy sú nehnuteľnosti v podielovom spoluvlastníctve predávajúcich, splnomocnenec V.. V. Z. konal pri uzavieraní kúpnej zmluvy o dodatku ku kúpnej zmluve bez udeleného plnomocenstva a prevádzal spoluvlastnícke podiely predávajúcich, ktoré V.. V. Z. nevlastní je predmetom kúpnej zmluvy nemožné plnenie v zmysle znenia ustanovenia § 37 odseku 2 zákona č. 40/1964 Zb. v znení neskorších predpisov. Splnomocnenec V.. V. Z. pri prevode vlastníckeho práva k nehnuteľnostiam v podielovom spoluvlastníctve viacerých podielových spoluvlastníkov konal v rozpore so zmyslom znenia ustanovenia § 123 zákona č. 40/1964 Zb. v znení neskorších predpisov. Správny orgán považuje právny úkon, urobením ktorého bola uzavretá kúpna zmluva za právny úkon, ktorého predmetom je nemožné plnenie a za absolútne neplatný právny úkon v zmysle znenia ustanovení § 37 ods. 2, § 40a a § 123 zákona č. 40/1964 Zb. v znení neskorších predpisov, na absolútnu neplatnosť, ktorého je povinný prihliadať z úradnej povinnosti. V zmysle znenia ustanovenia § 31 ods. 3 zákona č. 162/1995 Zb. v znení neskorších predpisov, ak sú podmienky na vklad splnené okresný úrad vklad povolí, inak návrh zamietne. Správny orgán považuje podmienky na vklad za nesplnené z dôvodu konania splnomocnenca za splnomocniteľov bez udeleného plnomocenstva, viazanosti z konania urobeného pri uzavieraní právneho úkonu (kúpnej zmluvy) bez udeleného plnomocenstva splnomocnencom, nakladania splnomocnenca s predmetom kúpnej zmluvy v podielovom spoluvlastníctve viacerých podielových spoluvlastníkov bez disponovania oprávneniami vlastníka veci k predmetu svojho vlastníckeho práva, neschválenia právneho úkonu urobeného splnomocnencom bez udeleného plnomocenstva bez zbytočného odkladu, nemožného plnenia predmetu právneho úkonu a z uvedených skutočností vyplývajúcej absolútnej neplatnosti právneho úkonu. Správny orgán pri použití právnych predpisov, na základe ktorých rozhodoval nepoužil správnu úvahu. Správny orgán sa nemusel vyrovnať s návrhmi a námietkami účastníkov konania s ich vyjadreniami k podkladom rozhodnutia z dôvodu ich nepodania správnemu orgánu. II. Vo včas podanom opravnom prostriedku doručenom Okresnému úradu Rožňava, Katastrálnemu odboru 26.08.2014 navrhovateľ V.. V. Z. vyjadril nesúhlas s rozhodnutím odporcu o zamietnutí návrhu na vklad vlastníckeho práva poukazujúc na splnenie všetkých právnych podmienok pre povolenie vkladu na základe kúpnej zmluvy zo 07.02.2014 uzatvorenej medzi účastníkmi správneho konania (navrhovateľom a jeho súrodencami ako predávajúcimi a W. H. ako kupujúcim). Navrhovateľ uviedol, že opravný prostriedok podáva aj v mene svojich súrodencov po tom, keď boli právne vysporiadané vlastnícke vzťahy k prevádzaným nehnuteľnostiam po rodičoch predávajúcich, pričom poukázal aj na ustanovenie § 123 Občianskeho zákonníka a na oprávnenie vlastníkov nakladať so svojim majetkom. Zároveň poukázal aj na ústavné práva vyplývajúce z Ústavy Slovenskej republiky, predovšetkým na právo konať, čo nie je zákonom zakázané a právnu nemožnosť nútiť niekoho konať niečo čo zákon neukladá a tiež právo vlastniť majetok a ďalšie základné práva dané Ústavou Slovenskej republiky. V súvislosti s plnými mocami pre uzatvorenie kúpnej zmluvy zo 07.02.2014 navrhovateľ uviedol, že všetky plné moci mu boli vopred dané a podpísané všetkými súrodencami, síce úradne neoverené, ale dané slobodne bez akékoľvek ovplyvňovania splnomocniteľov, a preto je toho názoru, že odporcom mali byť dané plné moci akceptované. Poukázal pritom na to, že pri vyporiadaní majetkovoprávnych vzťahov zastupoval súrodencov aj v minulosti na základe takejto plnej moci a s ich súhlasom a vedomím vykonal všetky právne úkony k úplnej spokojnosti všetkých súrodencov. Z uvedeného dôvodu vytýkal odporcovi nesprávne právne posúdenie veci pri aplikácii § 39 Občianskeho zákonníka zdôrazňujúc, že bolo povinnosťou odporcu povoliť vklad vlastníckeho práva na základe splnených právnych podmienok pre takýto právny postup. Napokon poukázal na skutočnosť „že plné moci boli zaslané v tejto kauze 3-krát ako prílohy ku kúpnej zmluve. Prvý krát bez overenia dňa 12.02.2014, druhýkrát 07.04.2014 po Vašom prerušení konania, v ktorom ste výslovne žiadali úradne overené plné moci. Napriek tomu, že boli úradne overené plné moci, ste ich neakceptovali a opäť ste konanie prerušili a duplicitne ste žiadali o úradne overené plné moci, čo sme urobili a tretíkrát sme ich Vám zaslali opäť, 2 x úradne overené 20.06.2014 a napriek tomu ste zavkladovanie nehnuteľností zamietli“. Daný postup navrhovateľ označil za šikanózny a byrokratický. Na pojednávaní pred Krajským súdom v Košiciach 14.08.2015 navrhovateľ navrhol, aby súd zrušil preskúmavané rozhodnutie odporcu z 15.08.2014 a vec mu vrátil na ďalšie konanie. Rovnaké procesné stanovisko zaujali všetci ďalší účastníci administratívneho a súdneho konania, okrem odporcu. Odporca v predkladacej správe z 25.09.2014 uviedol: „Dňa 10.02.2014 bol Okresnému úradu Rožňava, Katastrálnemu odboru doručený návrh navrhovateľa W. H. na vklad vlastníckeho práva do katastra nehnuteľností na základe kúpnej zmluvy uzavretej v Drnave dňa 07.02.2014 medzi predávajúcimi V.. V. Z. a W. Z., V. Q., E. Š., V. Z. F. Š. Z., za ktorých konal JUDr. V. Z. a W. H.. Pôvodným predmetom kúpnej zmluvy uzavretej v X. dňa 7.2.2014 boli nehnuteľné veci nachádzajúce sa v katastrálnom území X. označené takto: „rodinný dom súpisné číslo X na parcele č. XXX, zastavaná plocha o výmere 50 m2, RD o výmere 25 m2, kopaná murovaná studňa 1,5 bm, trvalé trávne porasty na parcele č. XXX o výmere 3831 m2, zastavané plochy a nádvoria na parcele č. XXX, o výmere 667m2.“ Dodatkom ku kúpnej zmluve uzavretej v X. dňa 7.2.2014 účastníci práv k nehnuteľnostiam upravili predmet zmluvy tak, že predmetom zmluvy sú nehnuteľné veci nachádzajúce sa v katastrálnom území X. evidované na liste vlastníctva č. XX označené takto: „parcely registra „H.“ evidované na katastrálnej mape a to parcelné číslo XXX vo výmere 3831 m2, trvalé trávnaté porasty, parcelné č. XXX o výmere 667 m2 zastavané plochy a nádvoria na parcele číslo XXX druh stavby 10 - rodinný dom súp. č. X.“ V zmysle znenia ustanovenia § 31 odseku 1 druhej vety zákona č. 162/1995 Z.z. o katastri nehnuteľností a zápise vlastníckych a iných práv k nehnuteľnostiam (katastrálny zákon) v znení neskorších predpisov pri rozhodovaní o vklade prihliada okresný úrad aj skutkové a právne skutočnosti, ktoré by mohli mať vplyv na povolenie vkladu. V rámci prihliadania na skutkové a právne skutočnosti, ktoré by mohli mať vplyv na povolenie vkladu správny orgán dospel k záveru, že rozsahu oprávnení splnomocnenca v plnomocenstve udelenom v Rožňave dňa 17.3.2013, na základe ktorého V.. V. Z. uzavrel kúpnu zmluvu nie je uvedený dostatočne určito a zrozumiteľne. Účastníci konania doložili správnemu orgánu dňa 7.4.2014 plnomocenstvá udelené jednotlivými účastníkmi práv k nehnuteľnostiam V.. V. Z.. Správny orgán dospel aj k záveru, že rozsah oprávnení splnomocnenca v plnomocenstvách doložených účastníkmi konania správnemu orgánu dňa 7.4.2014 udelených jednotlivými účastníkmi práv k nehnuteľnostiam nie je uvedený dostatočne určito a zrozumiteľne a uvedené plnomocenstvá nie sú uzavreté vo forme dohody. Účastníci konania doložili správnemu orgánu dňa 20.6.2014 plnomocenstvá uzavreté jednotlivými účastníkmi práv k nehnuteľnostiam a splnomocnencom vo forme dohody. Uvedené plnomocenstvá boli uzavreté v Ď. dňa 28.5.2014, v Z. dňa 28.5.2014, v L. dňa 30.5.2014, v Y. dňa 6.6.2014 a v Ď. dňa 18.6.2014, teda až po uzavretí kúpnej zmluvy uzavretej O. X. dňa 7.2.2014. Správny orgán posúdil účastníkmi konania právne úkony, urobením ktorých boli udelené plnomocenstvá podľa ich obsahu, vykladal prejavy vôle v právnych úkonoch, urobením ktorých boli udelené plnomocenstvá podľa ich jazykového vyjadrenia, ale najmä tiež podľa vôle toho, kto právny úkon urobil a zistil, že táto vôľa nie je v rozpore s jazykovým prejavom vôle. Uvedeným výkladom predmetných právnych úkonov správny orgán zistil, že by osoby, za ktoré konal V.. V. Z. schválili jeho konanie, ktorým urobil právny úkon, urobením ktorého bola uzavretá kúpna zmluva uzavretá v X. dňa 7.2.2014. Na základe uvedených skutočností je z právneho úkonu, urobením ktorého bola uzavretá kúpna zmluva uzavretá v X. dňa 7.2.2014 zaviazaný V.. V. Z.. V zmysle znenia ustanovenia § 31 odseku 1 zákona č. 162/1995 Z.z. o katastri nehnuteľností a zápisnice vlastníckych a iných práv k nehnuteľnostiam (katastrálny zákon) v znení neskorších predpisov, ak sú podmienky na vklad splnené, okresný úrad vklad povolí; inak návrh zamietne. V rámci skúmania, či sú podmienky na vklad splnené, správny orgán dospel k záveru, že V.. V. Z. konal pri uzavretí kúpnej zmluvy uzavretej v X. dňa 7.2.2014 za vlastníkov nehnuteľných vecí evidovaných na liste vlastníctva číslo 71 pre katastrálne územie X. bez udeleného plnomocenstva, teda je v zmysle znenia ustanovenia § 33 odseku 2 prvej vety zákona č. 40/1964 Zb. v znení neskorších predpisov z tohto konania zaviazaný sám V.. V. Z., pretože osoby, za ktoré V.. V. Z. konal právny úkon, urobením ktorého bola uzavretá kúpna zmluva v X. dňa 7.2.2014, bez zbytočného odkladu neschválili. Na základe vyššie uvedenej skutočnosti V.. V. Z. nakladal s nehnuteľnými vecami, ktoré nie sú predmetom jeho vlastníckeho práva teda v rozpore so zmyslom znenia ustanovenia § 123 zákona č. 40/1964 Zb. v znení neskorších predpisov. V tomto prípade nie sú podmienky na vklad splnené a správny orgán v zmysle znenia ustanovení vyššie citovaných právnych predpisov návrh na vklad vlastníckeho práva do katastra nehnuteľností na základe kúpnej zmluvy uzavretej v Drnave dňa 7.2.2014 rozhodnutím vydaným pod číslom spisu OU- RV-KO2-2014/V 240-Ge v Rožňave dňa 15.8.2014 v celom rozsahu zamietol.“ Vo vzťahu k námietkam uvedeným v opravnom prostriedku odporca argumentoval nasledovne: „Správny orgán posúdil odvolanie ako prípustné a podané v zákonom stanovenej 30 dňovej procesnoprávnej lehote. V zmysle znenia ustanovenia § 56 zákona č. 71/1967 Zb. o správnom konaní (správny poriadok) v znení neskorších predpisov Okresný úrad Rožňava, Katastrálny odbor upovedomil o obsahu podaného odvolania zostávajúcich účastníkov katastrálneho konania W. Z., V. Q., E. Š., V. Z., Š.G. Z. a W. H. vyzval ich, aby sa k podanému odvolaniu vyjadrili a podľa potreby navrhli vykonanie novonavrhnutých dôkazov. Upovedomení účastníci katastrálneho konania sa do dňa zaslania tohto predloženia napadnutého rozhodnutia, odvolania, výsledkov doplneného konania a spisového materiálu Krajskému súdu v Košiciach k obsahu podaného odvolania nevyjadrili ani nenavrhli doplnil konanie vykonaním novonavrhnutých dôkazov. Okresný úrad Rožňava, Katastrálny odbor trvá na svojich právnych názoroch tak, ako ich vyjadril v odôvodnení rozhodnutí o zamietnutí návrhu na vklad vydanom v Rožňave dňa 15.8.2014 pod číslom spisu OU-RV-KO2-2014/V 240-Ge. Okresný úrad Rožňava, Katastrálny odbor zastáva ten právny názor, že rozhodnutie o zamietnutí návrhu na vklad bolo vydané v súlade so zákonom, v medziach, ktoré ústavný zákon č. 460/1992 Zb. Ústava Slovenskej republiky v znení neskorších predpisov a zákony vydané na jej vykonanie pripúšťajú a na základe presne, spoľahlivo a úplne zisteného skutkového stavu veci. Okresný úrad Rožňava, Katastrálny odbor po opätovnom preskúmaní návrhu na vklad vlastníckeho práva do katastra nehnuteľností na základe kúpnej zmluvy uzavretej v X. dňa 7.2.2014 a jeho príloh a po preskúmaní odvolania podaného proti rozhodnutiu Okresného úradu Rožňava, Katastrálneho odboru o zamietnutí návrhu na vklad vydaného v Rožňave dňa 15.8.2014 pod číslom spisu OU-RV-KO2-2014/V 240-Ge zotrváva na svojom doterajšom právnom názore, na základe ktorého návrh na vklad zamietla a podanému odvolaniu nevyhovuje z dôvodov už uvedených v odôvodnení rozhodnutia o zamietnutí návrhu na vklad. Z dôvodu, že ak Okresný úrad Rožňava, Katastrálny odbor ako vecne, miestne a funkčne príslušný správny orgán podanému odvolaniu v plnom rozsahu nevyhovie, o odvolaní v zmysle znenia ustanovenia § 31 odseku 7 štvrtej vety zákona č. 71/1967 Zb. o správnom konaní (správny poriadok) v znení neskorších predpisov rozhodne súd, predkladá Okresný úrad Rožňava výsledkami doplneného konania príslušnému odvolaciemu orgánu, a to Krajskému súdu v Košiciach.“ III. Súd v konaní podľa tretej hlavy, piatej časti O. s. p. (§ 250l a nasl. O. s. p.) preskúmal rozhodnutie odporcu napadnuté opravným prostriedkom podaným v zákonom stanovenej lehote a dospel k záveru, že rozhodnutie odporcu z 15.8.2014 je potrebné zrušiť z procesnoprávnych dôvodov uvedených v ustanovení § 250j ods. 2 písm. d), e) O. s. p., s použitím § 250l ods. 2 O. s. p., t.j. z dôvodu, že rozhodnutie je nepreskúmateľné pre nedostatok dôvodov, pričom v konaní správneho orgánu bola zistená taká vada, ktorá mohla mať vplyv na zákonnosť napadnutého rozhodnutia. Podľa § 31 ods. 1 katastrálneho zákona okresný úrad preskúma zmluvu z hľadiska, či obsahuje podstatné náležitosti zmluvy, či je úkon urobený v predpísanej forme, či je prevodca oprávnený nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť alebo právo nakladať s nehnuteľnosťou nie sú obmedzené, či zmluva neodporuje zákonu, či zákon neobchádza a či sa neprieči dobrým mravom. Pri rozhodovaní o vklade prihliada okresný úrad aj na skutkové a právne skutočnosti, ktoré by mohli mať vplyv na povolenie vkladu. Ak sú podmienky na vklad splnené, okresný úrad vklad povolí; inak návrh zamietne (§ 31 ods. 3 katastrálneho zákona). Konanie o povolení vkladu je systematicky začlenené do štvrtej časti katastrálneho zákona (katastrálne konanie) v jej druhom oddiely (zápis práv k nehnuteľnostiam). V katastrálnom konaní sa postupuje podľa všeobecných predpisov o správnom konaní, ak tento zákon alebo iný zákon neustanovuje inak (§ 22 ods. 5 uvedeného zákona). Ako to vyplýva z obsahu administratívneho spisu odporcu, vydaniu preskúmavaného rozhodnutia z 15.8.2014 o zamietnutí návrhu na vklad vlastníckeho práva predchádzali dve rozhodnutia odporcu z 11.3.2014 a 19.5.2014 o prerušení konania, obsahom ktorých sú rozsiahle požiadavky odporcu ako správneho orgánu na odstránenie právnych vád podania - návrhu na vklad vlastníckeho práva a priloženej kúpnej zmluvy so súčasným poučením účastníkov konania o možnosti zastaviť konanie v zmysle § 31b ods. 1 písm. f) katastrálneho zákona, t.j. v prípade, ak účastník konania v určenej lehote neodstráni nedostatky návrhu na vklad, prípadne jeho príloh. Z obsahu odôvodnenia oboch rozhodnutí o prerušení konania z 11.3.2014 a 19.5.2014 vyplýva, že nastolenie právnych požiadaviek správneho orgánu na odstránenie vád podania sa okrem vytýkaných nedostatkov plných mocí vzťahovalo aj na ďalšie skutočnosti súvisiace s uzatvorenou kúpnou zmluvou. Z administratívneho spisu súd zároveň zistil, že účastníci konania následne doručovali správnemu orgánu (odporcovi) listiny, overené plné moci a ďalšie právne relevantné písomnosti, predkladaním ktorých odstraňovali vytýkané nedostatky návrhu na vklad vlastníckeho práva. Určením rozsahu povinností účastníkov konania uvedených v rozhodnutiach o prerušení konania z 11.3.2014 a 19.5.2014 tak odporca ako správny orgán u účastníkov nastolil právny stav legitímneho očakávania, v zmysle ktorého každý z účastníkov daného správneho konania mohol nadobudnúť právne presvedčenie, že odstránením právnych vád podaného návrhu bude vo veci rozhodnuté pozitívne v jeho prospech. Z obsahu administratívneho spisu, ani z výsledkov dokazovania vykonaného v rámci súdneho preskúmavacieho konania podľa tretej hlavy, piatej časti O. s. p. súd zároveň nezistil, že by účastníci konania v súvislosti s kúpnou zmluvou, tvoriacou prílohu návrhu na vklad vlastníckeho práva nekonali v zhode, resp. že by bolo spochybňované oprávnenie navrhovateľa V.. V. Z. nakladať s nehnuteľnosťami v mene všetkých predávajúcich, t. j. aj súrodencov V.. V. Z.. Následným vydaním preskúmavaného rozhodnutia z 15.8.2014 o zamietnutí návrhu na vklad sa odporca v rozpore s právnym obsahom predchádzajúcich rozhodnutí z 11.3.2014 a 19.5.2014 o prerušení konania obmedzil iba na posúdenie otázky platnosti zmluvy, a to výlučne v právnej nadväznosti na posúdenie otázky existencie plných mocí daných V.. V. Z. ďalšími spoluvlastníkmi pred uzatvorením kúpnej zmluvy zo 7.2.2014. Ak teda odporca ako správny orgán rozhodujúci o povolení vkladu vlastníckeho práva do katastra nehnuteľností považoval danú právnu prekážku súvisiacu s absenciou plných mocí pred uzatvorením zmluvy zo 7.2.2014 za právnu prekážku neprekonateľnú, t.j. neodstrániteľnú, celkový priebeh administratívneho konania a odporcom uskutočnené procesné postupy (opakované prerušenie konania) tomu vôbec nenasvedčovali. Podľa § 33 ods. 2 prvá veta Občianskeho zákonníka, ak splnomocnenec pri konaní prekročil svoje oprávnenie konať za splnomocniteľa alebo ak niekto koná za iného bez plnomocenstva, je z tohto konania zaviazaný sám, ibaže ten, za koho sa konalo, právny úkon dodatočne bez zbytočného odkladu schváli. Konštatovanie odporcu v odôvodnení preskúmavaného rozhodnutia z 15.8.2014 o nenaplnení právnych podmienok citovaného zákonného ustanovenia Občianskeho zákonníka nebolo odporcom v predmetnom rozhodnutí bližšie odôvodnené. Ide predovšetkým v tejto súvislosti o povinnosť odporcu, v prípade že zotrvá na zamietavom stanovisku k podanému návrhu na vklad vlastníckeho práva odôvodniť s ohľadom na konkrétny obsah administratívneho spisu, na základe akých právnych úvah dospel k záveru o nesplnení právnych podmienok daných ustanovením § 33 ods. 2, prvá veta Občianskeho zákonníka, t.j. o tom, že právny úkon (kúpna zmluva zo 7.2.2014) nebol bez zbytočného odkladu schválený ďalšími spoluvlastníkmi nehnuteľností, ktorých ako splnomocnenec vystupoval v zmluve a v administratívnom konaní V.. V. Z.. Bude preto povinnosťou odporcu ďalšie rozhodnutie vo veci náležite právne vyčerpávajúcim spôsobom odôvodniť so zameraním sa na hore citované ustanovenie § 33 ods. 2, prvá veta Občianskeho zákonníka. Pritom súd zdôrazňuje, že súdne preskúmavacie konanie v správnom súdnictve nie je pokračovaním administratívneho konania a že nie je úlohou súdu nahrádzať alebo dopĺňať dôvody preskúmavaného administratívneho rozhodnutia. Správny orgán preto sám v rámci vlastnej právomoci má právnu povinnosť náležite odôvodniť svoje rozhodnutie. Pred jeho vydaním však bude povinnosťou odporcu v súlade s dotknutými ustanoveniami Správneho poriadku (§ 3 ods. 1, 2, 4, § 4 ods. 1,2 uvedeného zákona) právne dopomôcť k odstráneniu všetkých prípadných nedostatkov konania, ktoré sú prekážkami odstrániteľnými. Vo všeobecnosti súd k právnej problematike upravenej v § 33 ods. 2, prvá veta Občianskeho zákonníka (dodatočné schválenie právneho úkonu bez zbytočného odkladu) poukazuje na súdnu prax, podľa záverov ktorej tento pojem treba vykladať individuálne pre každú situáciu vzťahujúcu sa na konkrétne právne vzťahy. V zásade je právne požiadavka schválenia právneho úkonu bez zbytočného odkladu naplnená pri schválení právneho úkonu pri najbližšej možnej príležitosti. Takýto záver možno vyvodiť napr. aj z rozsudku Krajského súdu v Košiciach č.k. 2Cob/187/2006 z 28.5.2007. Vzhľadom na neštandardný obsah a priebeh správneho konania poznačený nedostatkami kúpnej zmluvy a na ňu sa vzťahujúcich listín, ako aj postup odporcu ako správneho orgánu nezodpovedajúci dotknutým ustanoveniam katastrálneho zákona a zákona o správnom konaní bude v ďalšom konaní povinnosťou odporcu naplniť všetky právne požiadavky pre vydanie zákonného meritórneho rozhodnutia. O trovách konania súd rozhodol podľa § 250k ods. 1 O. s. p. s použitím § 250l ods. 2 O.s.p. tak, že účastníkom administratívneho a súdneho konania, ktorým by prislúchalo právo na náhradu trov konania nepriznal trovy konania, keďže si v súdnom konaní žiadne trovy neuplatnili. Poučenie: Proti tomuto rozsudku odvolanie nie je prípustné (§ 250s ods. 1, druhá veta O. s. p. a contrario).

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2015:7014201154.3 (dáta aktuálne k 13. 11. 2026). Záväzné je znenie zverejnené súdom.




